PMIndiaData/PMIndiaSum huggingface dataset:
प्रधानमंत्री ने राष्ट्रीय आदिवासी उत्सव का उद्घाटन किया

प्रधानमंत्री श्री नरेन्द्र मोदी ने आज नई दिल्ली में राष्ट्रीय आदिवासी उत्सव का उद्घाटन किया। इस अवसर पर एक दिलचस्प कार्निवाल परेड का साक्षी बनने के बाद अपने संबोधन में उन्होंने कहा कि यह पहली बार है जब देश भर के आदिवासी समूह दिवाली के उत्सव के अवसर दिल्ली में हैं। उन्होंने कहा कि राष्ट्रीय राजधानी में हो रहे आदिवासी उत्सव में आदिवासी समुदायों की क्षमताओं का प्रदर्शन होगा। प्रधानमंत्री ने कहा कि भारत महान विविधता वाली भूमि है। उन्होंने कहा कि यहां आज के समारोह के दौरान प्रस्तुत की गई कार्निवाल परेड इस विविधता की छोटी सी झांकी भर है। प्रधानमंत्री ने कहा कि आदिवासी समुदायों का जीवन अत्यधिक संघर्ष का उदाहरण है। आज भी, आदिवासी समुदाय ने सामुदायिक जीवन के आदर्शों को आत्मसात किया हुआ है और वे तमाम परेशानियों के बावजूद हंसी-खुशी से जीवन जीते हैं। श्री नरेन्द्र मोदी ने कहा कि वह भाग्यशाली थे कि उन्हें अपनी युवावस्था में आदिवासियों के बीच सामाजिक कार्य करने का अवसर मिला। उन्होंने स्मरण करते हुए कहा कि आदिवासियों के मुंह से किसी चीज की शिकायत सुनना काफी कठिन था। उन्होंने कहा कि शहरी क्षेत्रों में रहने वाले लोग इस संबंध में उनसे प्रेरणा ले सकते हैं। उन्होंने कहा कि आदिवासियों के पास स्थानीय सामग्री से नवीन उत्पाद बनाने का कौशल है, इसकी काफी मांग हो सकती है। अगर इसकी सही तरीके से मार्केटिंग की जाए तो यह एक बड़ा आर्थिक अवसर बन सकता है। प्रधानमंत्री ने कई ऐसे नवाचारों का उदाहरण दिया जिनसे आदिवासी समुदाय के जीवन में सकारात्मक बदलाव आया है। उन्होंने कहा कि पूर्व प्रधानमंत्री श्री अटल बिहारी वाजपेयी ही वह शख्स थे जिन्होंने भारत सरकार में आदिवासी मामलों के लिए अलग से मंत्रालय का गठन किया था। प्रधानमंत्री ने कहा कि ऊपर से नीचे का दृष्टिकोण रखकर आदिवासी समुदायों के लिए बदलाव नहीं आएगा। उन्होंने कहा कि विकास प्रक्रिया में आदिवासी समुदायों को वास्तविक हिस्सेदार बनाया जाना आवश्यक है। इस संदर्भ में उन्होंने वनबंधु कल्याण योजना का जिक्र किया। प्रधानमंत्री ने वनों के संरक्षण में आदिवासी समुदायों की भूमिका की भी प्रशंसा की। प्रधानमंत्री ने कहा, आदिवासी समुदायों की तरह हमारे ज्यादातर प्राकृतिक स्रोत और जंगल देश के एक समान हिस्सों में पाए जाते हैं। उन्होंने कहा कि स्रोतों का उपयोग किया जा सकता है लेकिन आदिवासियों के शोषण की अनुमति नहीं दी जा सकती। प्रधानमंत्री ने कहा कि पिछले बजट में परिकल्पित जिला खनिज फाउंडेशन से आदिवासी समुदायों के विकास के लिए निधि का उपयोग करने में मदद मिलेगी। उन्होंने कहा कि यह फैसला खनिज संपदा से समृद्ध जिलों के विकास में भारी मात्रा में धन की राह खोलेगा। प्रधानमंत्री ने कहा कि सरकार भूमिगत खनन और कोयले से गैस बनाने जैसी आधुनिक तकनीकों का उपयोग करने के लिए प्रतिबद्ध है, जिससे आदिवासियों का विस्थापन रोकने में मदद मिलेगी। उन्होंने रूरबन मिशन का भी जिक्र किया, जिसका ध्यान ग्रामीण विकास केंद्रों को विकसित करने पर केंद्रित है।
प्रधानमंत्री ने काठमांडू में राष्‍ट्रीय ट्रामा सेंटर का उद्घाटन किया

पिछले 100 दिन में आपसी संबंधों में हुई प्रगति का उल्‍लेख किया। नेपाल से आम सहमति से संविधान स्‍वीकृत करने का आग्रह। प्रधानमंत्री नरेन्‍द्र मोदी ने आज पिछले 100 दिन में नेपाल के साथ आपसी संबंधों में हुई तीव्र और बहुमुखी प्रगति पर प्रकाश डाला। काठमांडू में आज राष्‍ट्रीय ट्रामा सेंटर को औपचारिक रूप से सौंपने और उसके उद्घाटन के अवसर पर आयोजित समोराह में श्री मोदी ने कहा कि भारत और नेपाल के बीच संबंध अब विश्‍वास के इंजन की ऊर्जा से आगे बढ़ रहे हैं। प्रधानमंत्री ने कहा कि यह उनका सौभाग्‍य है कि वह थोड़ी अवधि के बाद एक बार फिर नेपाल पहुंचे हैं। श्री मोदी ने कहा कि इस दौरान उन्‍होंने विश्‍व में कई स्‍थानेां का दौरा किया लेकिन वे नेपाल से मिले प्रेम को कभी नहीं भुला पायेंगे। प्रधानमंत्री ने कहा कि ट्रामा सेंटर से खतरे से जूझ रहे जीवन बचाये जा सकेंगे इसलिए यह दोनों देशों के बीच आशा और मैत्री का अनूठा प्रतीक है। उन्‍होंने कहा कि भारत आवश्‍यकता पड़ने पर ट्रामा सेंटर को उन्‍नत बनाने के लिए नेपाल का हमेशा साथ देगा। प्रधानमंत्री ने कहा कि वे जनकपुर, लुंबनी और मुक्तिनाथ के लोगों की निराशा और दुख को समझते हैं। वे इन स्‍थानों पर जाना चाहते थे लेकिन अपने महत्‍वपूर्ण कार्यक्रमों के कारण ऐसा नहीं कर सके। उन्‍होंने यह भी कहा कि वे निकट भविष्‍य में इन स्‍थानों की यात्रा करेंगे। प्रधानमंत्री ने नेपाल के प्रधानमंत्री, राजनीतिक दलों और वहां के अधिकारियों की पिछले 25 से 30 वर्ष के दौरान लंबित कार्यों की बाधायें हटाने और काम में तेजी लाने के लिए सराहना की। प्रधानमंत्री ने कहा कि वे संतुष्‍ट हैं क्‍योंकि प्रसन्‍न नेपाल को देखकर भारत के लिए भी प्रसन्‍न होना स्‍वभाविक है। प्रधानमंत्री ने कहा कि पनबिजली परियोजनाओं और ट्रांसमिशन लाइनों का काम अब आगे बढ़ रहा है। उन्‍होंने एक अरब डालर की ऋण लाइन और काठमांडू-दिल्‍ली बस सेवा का उल्‍लेख किया। प्रधानमंत्री ने कहा कि उन्‍होंने अधिकारियों से ऐसी बसों में वाई-फाई सुविधा लगाये जाने की संभावना का पता लगाने को कहा है। श्री मोदी ने कहा कि भारत ने फोन कॉल की दरों में 35 प्रतिशत तक की कटौती की है और उन्‍होंने नेपाल से आग्रह किया कि वह भी इस दिशा में कदम उठाये। श्री मोदी ने कहा कि नेपाल को एक चल मृदा परीक्षण प्रयोगशाला उपहार में दी जायेगी। उन्‍होंने यह भी कहा कि अब नेपाल में 25 हजार रूपये के मूल्‍य तक के 500 और 1000 रूपये के भारतीय नोट लाना संभव होगा। प्रधानमंत्री ने जनता से जनता के सम्‍पर्क और युवा आदान प्रदान कार्यक्रमों का उल्‍लेख करते हुए कहा कि नेपाल से विश्‍व विद्यालयों के 450 विद्यार्थियों का पहला दल इस समय भारत में है। श्री मोदी ने कहा कि उन्‍हें ई-पुस्‍तकालय स्‍थापित करने के कई अच्‍छे सुझाव मिले हैं। प्रधानमंत्री ने नेपाल के अपने पिछले दौरे में ई-पुस्‍तकालय का उल्‍लेख किया था। प्रधानमंत्री ने कहा कि भारत, नेपाल के राजमार्गों पर भी ध्‍यान देगा और इसके लिए जोड़ने वाली सड़कों पर भी ध्‍यान दिया जायेगा तथा आई-वेज पर भी ध्‍यान केन्द्रित किया जायेगा। प्रधानमंत्री ने कहा कि दोनेां देशों के बीच रक्षा संबंध भी सघन हो रहे हैं। उन्‍होंने आज नेपाल को ध्रुव हेलीकॉप्‍टर सौंपे जाने का भी उल्‍लेख किया। प्रधानमंत्री ने नेपाल को भावपूर्ण आग्रह किया कि वे अपने संविधान को अंतिम रूप देने का काम पूरा करे। इसे बहुमत के बजाय आम सहमति के आधार पर बनाया जाना चाहिए। श्री मोदी ने कहा कि यह नेपाल के हित में होगा और संविधान सभा के सदस्‍यों में ऐसा करने के लिए ऋषियों जैसे उदार मन की जरूरत होगी।
प्रधानमंत्री ने कर्नाटक के लोगों को कर्नाटक राज्योत्सव पर हार्दिक शुभकामनाएं दी

प्रधानमंत्री श्री नरेन्द्र मोदी ने कर्नाटक के लोगों को कर्नाटक राज्योत्सव (राज्य के स्थापना दिवस) पर हार्दिक शुभकामनाएं दी हैं। प्रधानमंत्री ने कहा, "कर्नाटक के मेरे भाईयों और बहनों को कर्नाटक राज्योत्सव की हार्दिक शुभकामनाएं। राज्य के लोगों की शक्ति और कौशल द्वारा कर्नाटक प्रगति की नई ऊंचाइयों को छू रहा है। मैं कर्नाटक के लोगों की खुशी और अच्छे स्वास्थ्य के लिए प्रार्थना करता हूं।"
प्रधानमंत्री ने अभिनेता श्री उपेन्‍द्र त्रिवेदी के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने अभिनेता श्री उपेन्‍द्र त्रिवेदी के निधन पर शोक व्‍यक्‍त किया। अपने शोक संदेश में प्रधानमंत्री ने कहा, “श्री उपेन्‍द्र त्रिवेदी के निधन के बारे में जानकर दु:ख हुआ। वह एक ऐसे प्रेरणादायक व्‍यक्तित्‍व थे, जिन्‍होंने पर्दे पर और पर्दे से हटकर लोगों के दिल जीते।”
प्रधानमंत्री ने डॉ. जाकिर हुसैन की जयंती पर उन्हें श्रद्धासुमन अर्पित किए

प्रधानमंत्री श्री नरेंद्र मोदी ने डॉ. जाकिर हुसैन की जयंती पर उन्हें श्रृद्धासुमन अर्पित किए हैं। प्रधानमंत्री ने कहा, ” मैं भारत के पूर्व राष्ट्रपति, अनुकरणीय विद्वान और स्वाधीनता सैनानी डॉ. जाकिर हुसैन को उनकी जयंती पर श्रृद्धासुमन अर्पित करता हूं। ”
प्रधानमंत्री ने महावीर जयंती पर देशवासियों को बधाई दी

प्रधानमंत्री श्री नरेंद्र मोदी ने महावीर जयंती के अवसर पर देशवासियों को बधाई दी है। प्रधानमंत्री ने अपने संदेश में कहा कि महावीर जयंती के अवसर पर हम भगवान महावीर के विचारों और आदर्शों को याद करते हुए सद्भावपूर्ण और शांतिपूर्ण समाज के प्रति अपने संकल्प को दोहराएं।
कैबिनेट ने कृषि और संबद्ध क्षेत्रों में सहयोग के लिए भारत और फिजी के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत गणराज्य के कृषि और किसान कल्याण मंत्रालय और फिजी गणराज्य के कृषि मंत्रालय के बीच कृषि और संबद्ध क्षेत्रों में सहयोग के लिए समझौता ज्ञापन (एमओयू) पर हस्ताक्षर किये जाने की मंजूरी दी है। भारत और फिजी के बीच समझौता ज्ञापन, निम्नलिखित क्षेत्रों में सहयोग प्रदान करेगा: अनुसंधान कर्मियों, विज्ञान विशेषज्ञों, विशेषज्ञों और तकनीकी प्रशिक्षुओं का आदान-प्रदान; प्रौद्योगिकी का संवर्धन और हस्तांतरण; कृषि विकास के लिए अवसंरचना का विकास; सेमिनार और कार्यशालाएं आयोजित करके अधिकारियों और किसानों के प्रशिक्षण के माध्यम से मानव संसाधन का विकास; दोनों देशों के निजी क्षेत्रों के बीच संयुक्त उद्यमों को बढ़ावा देना; कृषि वस्तुओं के विपणन और मूल्य संवर्धन / डाउनस्ट्रीम प्रसंस्करण में निवेश को बढ़ावा देना; कृषि के सभी क्षेत्रों में क्षमता विकास को बढ़ावा देना; बाजार तक पहुंच के माध्यम से कृषि उत्पादों के प्रत्यक्ष व्यापार को बढ़ावा देना; अनुसंधान प्रस्तावों की संयुक्त योजना और विकास तथा अनुसंधान परियोजनाओं और कार्यक्रमों का कार्यान्वयन; पादप स्वच्छता के मुद्दों से निपटने के लिए भारत-फिजी कार्यकारी समूह का गठन और दोनों पक्षों की आपसी सहमति के आधार पर सहयोग का कोई अन्य रूप। समझौता ज्ञापन के तहत, दोनों देशों की कार्यकारी एजेंसियों के माध्यम से एक संयुक्त कार्यकारी समूह (जेडब्ल्यूजी) का गठन किया जाएगा, जो अपने लक्ष्यों को प्राप्त करने के लिए प्रक्रियाओं को अंतिम रूप देगा तथा सहयोग-कार्यक्रमों की योजना बनाएगा और इनकी सिफारिश करेगा। जेडब्ल्यूजी प्रत्येक दो साल में बारी-बारी से भारत और फिजी में अपनी बैठक करेगा। यह समझौता ज्ञापन, हस्ताक्षर किये जाने की तारीख से प्रभावी होगा और 5 (पांच) वर्षों की अवधि तक लागू रहेगा।
प्रधानमंत्री ने भारत के संगीत वाद्ययंत्रों के निर्यात में वृद्धि की प्रशंसा की

प्रधानमंत्री श्री नरेन्द्र मोदी ने भारत के संगीत वाद्ययंत्रों के निर्यात में वृद्धि पर प्रसन्नता व्यक्त की है। अप्रैल-सितंबर 2022 के दौरान भारत का संगीत वाद्ययंत्रों का निर्यात 2013 की इसी अवधि की तुलना में 3.5 गुना से अधिक हो गया। वाणिज्य एवं उद्योग मंत्री श्री पीयूष गोयल के एक ट्वीट को साझा करते हुए प्रधानमंत्री ने ट्वीट किया; “यह बेहद उत्साहजनक है। दुनिया भर में भारतीय संगीत की बढ़ती लोकप्रियता के साथ, इस क्षेत्र में और आगे बढ़ने का एक अच्छा अवसर है।”
प्रधानमंत्री की नीदरलैंड के निवासियों को 'किंग्स डे' पर शुभकामनाएं

प्रधानमंत्री श्री नरेन्द्र मोदी ने नीदरलैंड के नागरिकों को “किंग्स डे” के अवसर पर शुभकामनाएं दी हैं। इस अवसर पर दिए अपने बधाई संदेश में प्रधानमंत्री ने कहा “किंग्स डे के अवसर पर नीदरलैंड के लोगों को मेरी शुभकामनाएं। मैं राजा विलियम अलेक्जेंडर को जन्मदिन की हार्दिक बधाई देता हूं और उनकी दीर्धायु और उत्तम स्वास्थ्य की कामना करता हूं।”
प्रधानमंत्री श्री नरेन्‍द्र मोदी ने भारत में निवेश को बढ़ावा देने की रणनीतियों पर चर्चा करने के लिए अहम बैठक की

प्रधानमंत्री ने समयबद्ध तरीके से सभी आवश्यक केंद्रीय और राज्य मंजूरी प्राप्त करने में निवेशकों की मदद करने के लिए विशेष दृष्टिकोण अपनाने का निर्देश दिया प्रधानमंत्री श्री नरेन्‍द्र मोदी ने आज भारत में और अधिक विदेशी निवेश आकर्षित करने के साथ-साथ घरेलू निवेश को बढ़ावा देने हेतु विभिन्‍न रणनीतियों पर चर्चा करने के लिए एक व्यापक बैठक की, ताकि कोविड-19 महामारी के मद्देनजर देश की अर्थव्यवस्था के विकास को नई गति प्रदान की जा सके। इस दौरान यह चर्चा की गई कि देश में मौजूदा औद्योगिक भूमि/भूखंडों/सम्पदा में कई और ‘समस्‍त मंजूरी प्राप्‍त तत्‍काल कार्यान्‍वयन वाली अवसंरचना’ को बढ़ावा देने एवं आवश्यक वित्तपोषण सहायता प्रदान करने के लिए एक योजना विकसित की जानी चाहिए। बैठक के दौरान प्रधानमंत्री ने निर्देश दिया कि निवेशकों का मार्गदर्शन करने, उनकी समस्याओं पर गौर करने तथा समयबद्ध तरीके से सभी आवश्यक केंद्रीय एवं राज्य मंजूरी प्राप्त करने में उनकी मदद करने हेतु और भी अधिक सक्रिय दृष्टिकोण अपनाने के लिए ठोस कदम उठाया जाना चाहिए। भारत में त्‍वरित तरीकों (फास्ट-ट्रैक मोड) से निवेश लाने और भारत के घरेलू सेक्‍टरों को बढ़ावा देने के लिए विभिन्न रणनीतियों पर चर्चा की गई। अपनी-अपनी रणनीतियों को विकसित करने तथा निवेश आकर्षित करने हेतु और भी अधिक सक्रिय होने के लिए राज्यों का मार्गदर्शन करने पर विस्तृत चर्चाएं की गईं। इस दौरान यह भी चर्चा की गई कि विभिन्न मंत्रालयों द्वारा सुधारों को लागू करने की पहल को निरंतर जारी रखा जाना चाहिए और निवेश एवं औद्योगिक विकास को बढ़ावा देने के मार्ग में मौजूद किसी भी बाधा को दूर करने के लिए समयबद्ध तरीके से ठोस कदम उठाए जाने चाहिए। इस बैठक में वित्त मंत्री, गृह मंत्री, वाणिज्य एवं उद्योग मंत्री, राज्‍य मंत्री (वित्त) और भारत सरकार के वरिष्ठ अधिकारियों ने भाग लिया।
मंत्रिमंडल ने भारत और फ्रांस के बीच नवीकरणीय ऊर्जा के क्षेत्र में हस्‍ताक्षरित समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने नवीकरणीय ऊर्जा के क्षेत्र में भारत और फ्रांस के बीच 10 मार्च, 2018 को नई दिल्‍ली में हस्‍ताक्षरित समझौता ज्ञापन को अपनी कार्यव्‍यापी (एक्‍सपोस्‍ट फेक्‍टो) मंजूरी प्रदान कर दी है। दोनों देशों का उद्देश्‍य राष्‍ट्रीय सौर ऊर्जा संस्‍थान (एनआईएसई), भारत और आई एनर्जी एटॉमिक एट ऑक्‍स एनर्जीज़ अल्‍टर्नेटिव्‍स (सीईए) फ्रांस, के बीच चुने गये क्षेत्रों में अनुसंधान/प्रदर्शन/पायलट परियोजना की पहचान करना है। पारस्‍परिक करार पर आधारित दोनों पक्ष आई. एस. ए. सदस्‍य देशों में पायलट परियोजना के कार्यान्‍वयन और संचालन के लिए काम करेगी। यह सहयोग संयुक्‍त अनुसंधान परियोजनाओं, संयुक्‍त अनुसंधान एवं विकास, संयुक्‍त कार्यशालाओं, अनुसंधान एवं प्रौद्योगिकी के आदान-प्रदान जिसमें दोनों देशों के विशेषज्ञों के आदान-प्रदान भी शामिल हैं, सहित अनेक संसाधनों के तौर-तरीकों के माध्‍यम से हो सकता है। इस समझौता ज्ञापन का उद्देश्‍य विशेषज्ञों के आदान-प्रदान एवं जानकारी की नेटवर्किंग करना भी है। समझौता ज्ञापन से दोनों देशों के बीच द्विपक्षीय सहयोग को सुदृढ़ करने में मदद मिलेगी।
कौशल विकास तथा योग्यता मान्यता में सहयोग के लिए कौशल विकास तथा उद्यमिता मंत्रालय और संयुक्त अरब अमीरात के बीच आशय पत्र पर हस्ताक्षर

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज कौशल विकास तथा योग्यता मान्यता में सहयोग के लिए कौशल विकास तथा उद्यमिता मंत्रालय और संयुक्त अरब अमीरात (यूएई) के बीच 10.02.2016 को हुए समझौते की पूर्वव्यापी स्वीकृति दे दी। इससे दोनों देशों के बीच संबंध मजबूत होंगे तथा कौशल विकास और योग्यताओं की मान्यताओं पर द्विपक्षीय सहयोग का मार्ग प्रशस्त होगा। मंत्रिमंडल ने कौशल विकास तथा योग्यता मान्यता में सहयोग के लिए कौशल विकास तथा उद्यमिता मंत्रालय और संयुक्त अरब अमीरात के बीच आशय पत्र पर हस्ताक्षर को स्वीकृति दे दी। समझौते से कार्यबल की आवाजाही कौशल विकास तथा संयुक्त अरब अमीरात में नौकरियों के लिए युवाओं के प्लेसमेंट में मदद मिलेगी।
प्रधानमंत्री ने टाटा मेमोरियल सेंटर की प्‍लेटिनम जुबली पुस्‍तक का विमोचन किया

प्रधानमंत्री श्री नरेन्‍द्र मोदी ने टाटा मेमोरियल सेंटर की प्‍लेटिनम जुबली पुस्‍तक का आज अपने निवास से विमोचन किया । श्री रतन टाटा ने अपने स्‍वागत भाषण में सस्‍ती स्‍वास्‍थ्‍य सुवि‍धा और अनुसंधान की दिशा में प्रधानमंत्री को उनके समर्थन, सहयोग और दृष्टिकोण के प्रति प्रधानमंत्री का आभार व्‍यक्‍त किया । टाटा मेमोरियल सेंटर के डॉक्‍टरों और छात्रों को विडियों कांफ्रेसिंग के जरिए संबोधित करते हुए प्रधानमंत्री ने मानवीय सेवाओं और सामाजिक दायित्‍वों विशेषकर केंसर के उपचार, देखभाल और अनुसंधान के क्षेत्र में टाटा परिवार के अमूल्‍य योगदान की सराहना की । इस अवसर पर प्रधानमंत्री के संबोधन का पूर्ण पाठ नीचे दिया जा रहा है :- श्री रतन टाटा जी, टाटा मेमोरियल सेंटर के डायरेक्टर डॉ. आर. ए. बडवे, टाटा मेमोरियल सेंटर के सभी चिकित्सकों, विद्यार्थियों व साथियों
प्रधानमंत्री ने नेपाल में पशुपतिनाथ मंदिर में पूजा की

प्रधानमंत्री श्री नरेंद्र मोदी ने आज नेपाल के काठमांडू में पशुपतिनाथ मंदिर में पूजा की। यह अवसर सौभाग्य से श्रावण मास का सोमवार था जिसे हिंदू कैलेंडर के अनुसार अत्यधिक पावन अवसर माना जाता है। प्रधानमंत्री मंदिर में 45 मिनट रहे। इस दौरान विशेष पूजा (महापूजा) की गई। उन्होंने मंदिर में 2,500 किलोग्राम चंदन की लकड़ी दान की। मंदिर के प्राधिकारियों ने प्रधानमंत्री को मंदिर की लघु आकृति भेंट की। आगंतुक पुस्तिका में प्रधानमंत्री ने लिखा कि पशुपतिनाथ मंदिर और काशी विश्वनाथ मंदिर (वाराणसी) एक जैसे दिखाई देते हैं। पूजा-अर्चना बाद, प्रधानमंत्री ने मंदिर परिसर में और उसके आसपास एकत्र हजारों लोगों को अपनी शुभकामनाएं दीं।
मन की बात में प्रधानमंत्री ने छात्रों और शिक्षकों को स्वतंत्रता संग्राम के गुमनाम नायकों की कहानियों को सामने लाने के लिए प्रेरित किया

प्रधानमंत्री श्री नरेन्द्र मोदी ने ‘मन की बात’ के नवीनतम संबोधन में छात्रों और शिक्षकों को स्वतंत्रता संग्राम के गुमनाम नायकों की कहानियों को सबके सामने लाने के लिए प्रेरित किया। प्रधानमंत्री ने कहा कि जब कोई भी व्यक्ति अपनी सफलताओं के बारे में सोचता है तो उसे हमेशा एक शिक्षक की याद आती है। उन्होंने कहा कि कोविड संकट ने शिक्षकों के सामने एक चुनौती पेश की है, लेकिन उन्होंने इस संकट को नए उपकरणों और प्रौद्योगिकी को अपनाकर मूल रूप से एक अवसर में तब्दील कर दिया है, जिसे उन्होंने छात्रों को भी हस्तांतरित किया है। उन्होंने आशा व्यक्त की कि छात्रों तक राष्ट्रीय शिक्षा नीति के लाभों को पहुंचाने की दिशा में शिक्षक महत्वपूर्ण भूमिका निभाएंगे। इस बात को ध्यान में रखते हुए कि देश 2022 में अपनी स्वतंत्रता के 75वें वर्ष का जश्न मनाएगा, प्रधानमंत्री ने कहा कि आज के छात्रों के लिए यह बहुत आवश्यक है कि वे हमारे स्वतंत्रता संग्राम के इन नायकों से भली-भांति परिचित रहें। उन्होंने कहा कि जब हमारे छात्रों को उनके स्थानीय परिवेश और आसपास के क्षेत्रों के स्वतंत्रता संग्राम के इतिहास से अवगत कराया जाएगा, तब हमें छात्रों के व्यक्तित्व पर इसकी पुनरावृत्ति देखने को मिलेगी। प्रधानमंत्री ने सुझाव दिया कि छात्रों के लिए शोध का एक विषय यह हो सकता है कि वे इस बात का पता लगाएं कि जिस जिले में वे रहते हैं, वहां पर स्वतंत्रता संग्राम के दौरान कोई घटना घटित हुईं थीं या नहीं। अपने शहर में स्वतंत्रता संग्राम से जुड़े किसी स्थान पर, छात्रों के भ्रमण की योजना बनाई जा सकती है। उन्होंने कहा, कुछ स्कूलों के छात्र हमारे स्वतंत्रता आंदोलन के नायकों पर 75 कविताएं और नाट्य कहानियों को लिखने का भी संकल्प ले सकते हैं जिससे हमारी स्वतंत्रता के 75वें वर्ष को चिह्नित किया जा सके। प्रधानमंत्री ने कहा कि इन प्रयासों से उन लाखों गुमनाम नायकों की कहानियां सबके सामने लायी जा सकेंगी जो देश के लिए जीते थे और देश के लिए मरते थे लेकिन गुमनामी के अंधेरे में चले गए हैं। देश में 5 सितम्बर को शिक्षक दिवस मनाया जाएगा, प्रधानमंत्री ने शिक्षकों से इसके लिए तैयारी शुरू करने और एक माहौल बनाने की दिशा में काम शुरू करने का आह्वान किया।
न्‍यूयॉर्क शहर के ग्‍लोबल सिटीजंस फेस्‍टीवल, सेंट्रल पार्क में प्रधानमंत्री का सम्‍बोधन

आप कैसे हैं, न्‍यूयॉर्क…. आशा है, आप सभी अच्‍छे हैं…… नमस्‍ते। उन सभी को मेरी शुभकामनाएं, जो मुझे टीवी, लैपटॉप्‍स, टैबलेट्स और फोन पर सुन रहे हैं। यह एक महान शहर है। इसने पूरी दुनिया को अपने में समेट रखा है। आज, आपने दिखा दिया है कि आपको भी बाहरी दुनिया की परवाह है। किसी बंद कांफ्रेंस हॉल में नहीं, बल्कि इस खुले सेंट्रल पार्क में, युवाओं के बीच, आप लोगों के बीच आकर मैं बेहद प्रसन्‍न हूं। क्‍योंकि आप भविष्‍य हैं। आप जो आज करेंगे, उससे भविष्‍य तय होगा। मुझे यहां, इस पार्क में उम्‍मीद की किरण दिखाई दे रही है। आपके बीच आकर मैं भविष्‍य के बारे में खुद को आश्‍वस्‍त महसूस कर रहा हूं….. आप उन लोगों की जिंदगी को प्रभावित कर रहे हैं, जो आपकी तरह खुशकिस्‍मत नहीं हैं। यह सराहनीय कार्य है। यह पवित्र मिशन है। आपका उन लोगों के बारे में सोचना, जो आपसे बहुत दूर हैं। उन चेहरों के बारे में सोचना, जिन्‍हें आपने देखा तक नहीं। जिनके नाम आप नहीं जानते। जिनकी राष्‍ट्रीयता आपके लिए कोई मायने नहीं रखती। आप अपनी सोच को कार्यान्वित करते हैं और अपना समय और ऊर्जा समर्पित करते हैं ताकि दूसरों का भविष्‍य भी संवर सके। जो गरीबी में जिंदगी बिताते हैं, बिना शिक्षा, बिना बुनियादी स्‍वच्‍छता, बिना अवसर के और सबसे बढ़कर बिना आशा में जिंदगी बिताते हैं। मैं आपको सलाम करता हूं। मुझे आपमें से हरेक पर गर्व है। मुझे यकीन है कि आपके परिजनों, आपके मित्रों, आपके देश को भी आप पर नाज होगा। कुछ लोगों का मानना है प्राचीन ज्ञान से विश्‍व में बदलाव आता है। मुझे लगता है कि आदर्शवाद, नवरचना, ऊर्जा और युवाओं का कुछ कर गुजरने का जज्‍बा ज्‍यादा बलशाली है। मुझे उम्‍मीद है कि भारत में भी, 80 करोड़ युवा हमारे राष्‍ट्र को बदलने के लिए एकजुट हो रहे हैं। हरेक आंख में उम्‍मीद की रो‍शनी भरने और हरेक दिल में विश्‍वास जगाने के लिए लोगों को गरीबी की दलदल से निकालना होगा। सभी को साफ पानी और स्‍वच्‍छता उपलब्‍ध करानी होगी। सभी को स्‍वास्‍थ्‍य सुविधाएं उपलब्‍ध करानी होंगी। हर सिर पर छत उपलब्‍ध करानी होगी। मैं जानता हूं, यह मुमकिन है…… क्‍योंकि मैं भारत में उद्देश्‍य, ऊर्जा और इच्‍छा की नई भावना महसूस कर रहा हूं। क्‍योंकि भारत का युवा यह देख सकता है कि आप उनसे हाथ मिला रहे हैं। क्‍योंकि मुझे यकीन है कि हम एक जैसे भविष्‍य के लिए, एक स्‍वर में बोल सकते हैं…. इसीलिये मैं यहां हूं क्‍योंकि मुझे आप पर भरोसा है…. आखिर में, मैं संस्‍कृत की कुछ पंक्तियां कहूंगा, जिनसे मुझे प्रेरणा मिलती हैं : सर्वे भवन्तु सुखिनः। सर्वे सन्तु निरामयाः। सर्वे भद्राणि पश्यन्तु। मा कश्चित् दुःख भाग्भवेत्॥ ॐ शान्तिः शान्तिः शान्तिः ॥ मुझे यहां बुलाने के लिए फिर से धन्‍यवाद विशेष रूप से हग जैकमैन का आभार ईश्‍वर आपका कल्‍याण करें। आप सामर्थ्यवान बनें….
प्रधानमंत्री ने श्रीनगर में बाढ़ प्रभावित लोगों के विभिन्‍न समूहों से मुलाकात की, उनकी समस्‍याएं और सुझाव सुने

प्रधानमंत्री श्री नरेन्‍द्र मेादी ने हाल में आई बाढ़ के बाद पुनर्वास प्रकिया पर बाढ़ पीड़ितों के सुझाव और उनकी समस्‍याएं समझने के लिए आज श्रीनगर में बाढ़ प्रभावित लोगों के विभिन्‍न समूहों से मुलाकात की। प्रधानमंत्री ने घोषणा की थी कि वह दिवाली का दिन श्रीनगर के बाढ़ पीड़ितों के साथ मुलाकात करके बिताएंगे। प्रधानमंत्री ने वाणिज्‍य एवं उद्योग मंडलों, सामाजिक संगठनों और गैर सरकारी संगठनों, नागरिक समाज संगठनों, परिवहन ऑपरेटर्स, टूर एंड ट्रैवल ऑपरेटर्स, फल उत्‍पादकों, डीलरों, बागवानी संस्‍थानों, शैक्षणिक संस्‍थानों, युवा संगठनों, धार्मिक समुदायों और राजनैतिक समूहों के प्रतिनिधियों से भी मुलाकात की। प्रधानमंत्री ने कहा कि सभी समूहों के साथ बातचीत से एक खास तथ्‍य और सुझाव उभर कर सामने आया है कि बाढ़ प्रभावित लोगों की सीधे तौर पर मदद की जानी चाहिए। प्रधानमंत्री ने कहा कि इस आग्रह पर गंभीरता से विचार किया जाएगा। प्रधानमंत्री ने कहा कि उदाहरणस्‍वरूप बाढ़ से क्षतिग्रस्‍त हुए मकानों के पुनर्निर्माण के लिए आर्थिक मदद को लाभार्थियों के बैंक खातों में सीधे देने पर विचार किया जा सकता है। प्रधानमंत्री की सितंबर में श्रीनगर यात्रा के दौरान एक हजार करोड़ रुपए की विशेष केंद्रीय सहायता की घोषणा की गई थी, श्री नरेन्‍द्र मोदी ने इसके अलावा आवास के लिए 570 करोड़ रुपए की मदद की घोषणा की है। उन्‍होंने कहा कि जम्‍मू-कश्‍मीर राज्‍य में छह प्रमुख अस्‍पतालों की स्थिति जर्जर है और इसमें तत्‍काल हस्‍तक्षेप की जरूरत है। इसके लिए उन्‍होंने 175 करोड़ रूपए की सहायता की घोषणा की। प्रधानमंत्री ने यह भी निर्देश दिया कि बाढ़ में अपनी पुस्‍तकों आदि को गंवा चुके स्‍कूली बच्‍चों को तत्‍काल आवश्‍यक अध्‍ययन सामग्री उपलब्‍ध कराई जानी चाहिए। प्रधानमंत्री ने कहा कि राज्‍य सरकार द्वारा किए गए अन्‍य आग्रहों पर सत्‍यापन के बाद विचार किया जाएगा। प्रधानमंत्री की विभिन्‍न समूहों की मुलाकात के दौरान जम्‍मू-कश्‍मीर के राज्‍यपाल श्री एन. एन. वोहरा और प्रधानमंत्री कार्यालय में राज्‍यमंत्री डॉ. जितेंद्र सिंह भी मौजूद थे। इससे पहले जम्‍मू कश्‍मीर के मुख्‍यमंत्री श्री उमर अब्‍दुल्‍ला ने प्रधानमंत्री के श्रीनगर पहुंचने के तुरंत बाद उनसे मुलाकात की।
प्रधानमंत्री ने कनाडा के प्रधानमंत्री जस्टिन ट्रूडो को चुनाव में जीत पर बधाई दी

प्रधानमंत्री श्री नरेन्द्र मोदी ने कनाडा के प्रधानमंत्री जस्टिन ट्रूडो को चुनाव में उनकी जीत पर बधाई दी है। एक ट्वीट में प्रधानमंत्री ने कहा; "चुनावों में जीत पर प्रधानमंत्री जस्टिन ट्रूडो आपको बधाई! मैं भारत-कनाडा संबंधों में और मजबूती लाने के साथ-साथ वैश्विक और बहुपक्षीय मुद्दों पर हमारे सहयोग के लिए आपके साथ कार्य को निरंतररूप से जारी रखने के लिए तत्पर हूं।"
प्रधानमंत्री ने और बसवा जयंती 2017 के उद्घाटन तथा बसवा समिति के स्वर्ण जयंती उत्सव को संबोधित किया

प्रधानमंत्री श्री नरेन्द्र मोदी ने आज नई दिल्ली स्थित विज्ञान भवन में बसवान्ना के पवित्र वचनों के 23 भाषाओं में अनुवाद का लोकार्पण किया और बसवा जयंती 2017 के उद्घाटन तथा बसवा समिति के स्वर्ण जयंती उत्सव को संबोधित किया। इस अवसर पर प्रधानमंत्री ने कहा, भारत का इतिहास सिर्फ पराजय, गरीबी और गुलामी का इतिहास नहीं है। भारत ने सुशासन, अहिंसा और सत्याग्रह का संदेश दिया है। भगवान बसवेश्वर को श्रद्धांजलि देते हुए प्रधानमंत्री ने कहा, बसवेश्वर ने कई शताब्दी पहले एक लोकतांत्रिक व्यवस्था का सृजन किया। उन्होंने कहा कि हमारी धरती को अनेक महान व्यक्तियों का आशीष मिला जिन्होंने हमारे समाज को बदल दिया। उन्होंने कहा कि जब भी आवश्यकता हुई सुधार हमेशा ही हमारे समाज के भीतर से आया। उन्होंने उम्मीद जताई कि तीन तलाक के कारण कुछ मुस्लिम महिलाओं पर जो बीत रही है उसे खत्म करने के लिए खुद मुस्लिम समुदाय के भीतर से सुधार की पहल होगी। उन्होंने मुस्लिम समुदाय से अनुरोध किया कि वे इस मुद्दे को राजनीतिक चश्मे से न देखें। भगवान बसवेश्वर के वचनों को सुशासन का आधार बताते हुए प्रधानमंत्री ने कहा कि विकास के फल जैसे आवास, बिजली और सड़कों को बिना किसी भेदभाव के सभी तक पहुंचना चाहिए। उन्होंने कहा, यही ‘सबका साथ-सबका विकास’ का मूल सार है। प्रधानमंत्री ने लंदन में नवंबर 2015 के उस अवसर को याद किया, जब उन्होंने भगवान बसवेश्वर की प्रतिमा का अनावरण किया था। इस कार्यक्रम के बाद, प्रधानमंत्री ने दर्शकों के बीच जाकर महान कन्नड़ विद्वान स्वर्गीय श्री एम.एम. कलबुर्गी के परिवार के सदस्यों से बात की।
प्रधानमंत्री की तुर्कमेनिस्तान यात्रा के दौरान हस्ताक्षर किए गये करारों/समझौता ज्ञापनों की सूची

1. भारतीय सार्वजनिक क्षेत्र के उपक्रम ‘राष्ट्रीय केमिकल्स एंड फर्टिलाइजर्स लिमिटेड’ और तुर्कमेन राज्य की कंपनी ‘तुर्कमेनहिमिया’ के बीच रासायनिक उत्पादों की आपूर्ति पर समझौता ज्ञापन। 2. भारत के विदेश मामले मंत्रालय के विदेश सेवा संस्थान और तुर्कमेनिस्तान के विदेश मंत्रालय के अंतर्राष्ट्रीय संबंध संस्थान के बीच समझौता ज्ञापन। 3. भारत के खेल एवं युवा मामले मंत्रालय और तुर्कमेनिस्तान की खेल राज्य समिति के बीच खेल के क्षेत्र में सहयोग पर समझौता। 4. भारत और तुर्कमेनिस्तान सरकार के बीच 2015-2017 की अवधि के लिए विज्ञान और प्रौद्योगिकी के क्षेत्र में सहयोग कार्यक्रम। 5. भारत और तुर्कमेनिस्तान सरकार के बीच योग और पारंपरिक चिकित्सा क्षेत्र में सहयोग पर समझौता ज्ञापन। 6. भारत और तुर्कमेनिस्तान सरकार के बीच पर्यटन के क्षेत्र में सहयोग पर समझौता ज्ञापन। 7. भारत और तुर्कमेनिस्तान के बीच रक्षा के क्षेत्र में सहयोग पर समझौता। 8. भारत-तुर्कमेन संयुक्त वक्तव्य।